Edizioni San Marco dei Giustiniani

L'Edizioni San Marco dei Giustiniani (Ediçioìn Sàn Màrco di Giustinién in zenéize) a l'é 'na câza editôa zenéize ch'a l'à a seu sêde inta Stràdda Nêuviscima, into sestê da Madænn-a, specializâ inta pubricaçión de poêxîe e âtri scrîti do génere, inclûzo di conponiménti in léngoa lìgure ascì.

 Stöia 
L'Ediçioìn Sàn Màrco di Giustinién a l'é stæta fondâ a Zêna inte l'ànno 1976 da-o Giorgio e a Lilli Devoto, co-o prìmmo lìbbro a êse stanpòu ch'o l'é stæto l'ùrtima arecugéita de vèrsci de l'Alfonso Gatto, intitolâ Lapide 1975 e pubricâ sùbito dòppo a mòrte de l'outô.

Co-o pasâ di ànni a colànn-a prinçipâ de Ediçioìn Sàn Màrco di Giustinién, ciamâ Quaderni di poesia, a l'à vìsto a pubricaçión de bén bén de tèsti di ciù inportànti scritoî da segónda meitæ do Nêuveçénto, cómme o Gatto, mensonòu de d'âto, Sandro Penna, Giorgio Caproni, Camillo Sbarbaro, Giovanni Raboni, Alda Merini, Guido Ceronetti, Mario Luzi, Amelia Rosselli e Franco Fortini. De lóngo inte sta colànn-a chi, gh'é de poêxîe inte vàrie léngoe regionâli da penîzoa ascì, con outoî cómme i friolén Biagio Marin e Amedeo Giacomini, Franco Loi e Franca Grisoni, scritoî in lonbàrdo, o Paolo Bertolani, de Lèrze, e o Fìrpo, co-e Ediçioìn Sàn Màrco che n'àn pubricòu l'intrêga seu produçión in zenéize.

A partî da-a colànn-a "moæ" n'é stæto creòu de âtre, cómme Il Leudo e Pietre di Luna, méntre, inte l'ànno 2000, l'é stæto inandiòu a sotocolànn-a Poeti della Riva Sud del Mediterraneo, dedicâ a-a poêxîa contemporània in àrabo, inte l'ànbito do progètto Il mare che unisce sponsorizòu da-a Región Ligùria. Pò-u seu inportànte travàggio de pubricaçión de tèsti tradûti da âtre léngoe, do 2001 a câza editôa a l'à goâgnòu o Prémio Naçionâle pi-â Traduçión do Ministêro pe-i Bêni e-e Ativitæ Colturâli. Pe de ciù, ségge de poêxîe che de létie, gh'é ancón e arecugéite Quaderni del tempo, I fuori collana e i Quaderni sbarbariani, con sti chi ch'én do tùtto dedicæ a-a figûa do poêta de Sànta Margàita, tra i ciù riservæ do Nêuveçénto.

Do 1998 l'é inandiòu a colànn-a Quaderni de musica, ch'a l'inclùdde 'n volùmme dedicòu a-o conpoxitô zenéize Scimón Moinâ, e Rime popolari genovesi de l'Edward Neill, gràn studiôzo de tradiçioìn muxicâli lìguri, e vàrie monografîe. Scìnn-a-o 2007 e-Ediçioìn Sàn Màrco àn pubricòu a revìsta leterâia Trasparenze, repiggiâ 'na dêxénn-a d'ànni dòppo into formâto de nùmeri monogràfichi. Gh'é ancón a colànn-a La biblioteca ritrovata, dedicâ a raritæ e scrîti de l'inprinçìpio do sécolo XX e, da-o 2003, a colànn-a i Quaderni della Fondazione, ch'a veu esplorâ e nêuve corénte da poêxîa e da letiatûa a partî da-i ànni Sciusciànta.

In sciâ fìn, pe-i quarant'ànni da câza editôa, che a-a giorn d'ancheu a l'à sconpasòu e trexénto pubricaçioìn, do 2017 l'é stæto inouguròu a colànn-a I Libri Possibili.

 Prémmi 
 Glenn do Maurizio Cucchi (1982) o l'à goâgnòu do 1983 o Prémio Viaréggio
 La böba da Franca Grisoni (1986) o l'à goâgnòu do 1987 o Prémio Bagutta - Seçión Opera prima
 Prémio Naçionâle pi-â Traduçión do 2001

 Nòtte 

 Ligàmmi de fêua 


Categorîa:Inpréize da Ligùria